Naționala României a fost învinsă cu 3-2 de Columbia, marți seară, într-un amical desfășurat la Madrid, și a suferit astfel prima înfrângere din istoria duelurilor directe.
România mai întâlnise Columbia de alte trei ori și a înregistrat două victorii (la Cupele Mondiale din 1994 și 1998) și o remiză (într-un amical din 2006).
"Tricolorii" lui Edi Iordănescu au început timid partida de pe Metropolitano și au fost dominați copios de adversari. Columbia a deschis scorul încă din minutul 6, prin reușita lui Cordoba. Naționala latinoamericană a mai punctat o dată până la pauză, prin Arias, în minutul 36.
România a încercat să echilibreze situația din teren în repriza secundă, dar a presat apatic și și-a creat cu greu situații de a înscrie. Columbia marcat din nou, prin Asprilla, în minutul 80.
Raportul de forțe s-a schimbat în minutul 83, când Ianis Hagi a profitat de o greșeală din apărarea Columbiei și a reușit să înscrie. Golul le-a dat elan jucătorilor noștri, care au devenit mult mai incisivi și au marcat din nou, prin Florin Tănase, în ultimele secvențe ale jocului.
Pentru portarul naționalei noastre, Horațiu Moldovan, a fost primul meci pe Metropolitano, stadionul echipei sale de club, Atletico Madrid. Fostul goalkeeper al Rapidului nu a debutat încă pentru gruparea din capitala Spaniei.